
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS PROFESINIO MOKYMO ĮSTATYMO NR. VIII-450 37 STRAIPSNIO PAKEITIMO ĮSTATYMO PROJEKTO

2022-01-27 Nr. XIVP-1304
Vilnius

Įvertinę projekto atitiktį Konstitucijai, įstatymams, Europos Sąjungos teisės aktams, teisėkūros principams ir teisės technikos taisyklėms, teikiame šias pastabas:
1. [bookmark: part_98ea9a056301454a96fc7f6ada5a51c5]Projekto 1 straipsniu keičiamo Profesinio mokymo įstatymo (toliau – keičiamas įstatymas) 37 straipsnio 1 dalies 1 punkto formuluotė „kai pirmąją ir antrąją kvalifikacijas įgijo kartu baigdami bendrojo ugdymo programas“ turėtų būti derinama su kitomis projektu nekeičiamomis šio punkto formuluotėmis „kvalifikaciją įgijo kartu su pagrindiniu išsilavinimu“, „kartu su viduriniu išsilavinimu“, taip pat su keičiamo įstatymo 11 straipsnyje vartojamomis formuluotėmis. Taip pat nėra aišku, kuo skiriasi šio punkto nuostata, nustatanti, kad teisės į valstybės finansuojamą formaliojo profesinio mokymo vietą neturi asmenys, valstybės lėšomis įgiję tris kvalifikacijas, kai pirmąją kvalifikaciją įgijo kartu su pagrindiniu išsilavinimu, antrąją – kartu su viduriniu išsilavinimu, nuo nuostatos, nustatančios, kad teisės į valstybės finansuojamą formaliojo profesinio mokymo vietą neturi priimti mokytis neturėdami reikiamo išsilavinimo specialiųjų ugdymosi poreikių turintys asmenys valstybės lėšomis įgijo tris kvalifikacijas, kai pirmąją ir antrąją kvalifikacijas įgijo kartu baigdami bendrojo ugdymo programas. Kitaip sakant, abi įstatyminės nuostatos savo turiniu yra analogiškos, nes numato tas pačias nefinansavimo sąlygas – kai įgytos trys kvalifikacijos, iš kurių pirmos dvi kartu su bendrojo ugdymo programomis.
2. Projekto 1 straipsniu keičiamame įstatymo 37 straipsnio 1 dalies 2 punkte formuluotė „valstybės finansuojamose profesinio mokymo vietose“ keistina formuluote „valstybės finansuojamoje profesinio mokymo vietoje“.
3. Projekto 1 straipsniu keičiamame įstatymo 37 straipsnio 1 dalies 3 punkte formuluotė „valstybės lėšomis finansuotą aukštojo mokslo kvalifikaciją“ keistina formuluote „aukštojo mokslo kvalifikaciją, įgytą po studijų valstybės finansuojamoje studijų vietoje“.

4. Projekto 1 straipsniu keičiamame įstatymo 37 straipsnio 2 dalies 1 punkte brauktini pertekliniai žodžiai „arba 360 valandų“, kadangi keičiamo įstatymo 2 straipsnio 5 dalyje ir 13 straipsnio 5 dalyje yra nustatyta, kad profesinio mokymo programos apimtis yra matuojama kreditais.
5. [bookmark: _GoBack]Projekto 1 straipsniu keičiamoje įstatymo 37 straipsnio 3 dalyje yra vartojama sąvoka „asmenims, kurių profesinis mokymas vykdomas pagal Užimtumo įstatymą ir Neįgaliųjų socialinės integracijos įstatymą“. Ši sąvoka taip pat yra vartojama ir keičiamo įstatymo 13 straipsnio 12 dalyje, 36 straipsnio 8 dalyje ir 38 straipsnio 3 dalyje. Atkreiptinas dėmesys į tai, kad keičiamo įstatymo galiojančios redakcijos 37 straipsnio 1 ir 3 punktuose, o taip pat 18 straipsnio 3 dalyje bei 26 straipsnio 2 dalies 2 punkte yra vartojama sąvoka „asmenų, kuriems taikomas Užimtumo įstatymas ir Neįgaliųjų socialinės integracijos įstatymas, mokymas“. Šiuo atveju nėra aišku, ar šių asmenų mokymas vykdomas nurodytuose įstatymuose nustatyta tvarka, ar tiesiog minimas profesinis mokymas asmenų, kuriems taikomos nurodytuose įstatymuose nustatytos sąlygos. Manytina, kad keičiamame įstatyme nurodytosios sąvokos turėtų būti suderintos ir vartojamos viena prasme.
6. Atsižvelgiant į tai, kad švietimo, mokslo ir sporto ministras reguliuoja nemažai priėmimo į profesines mokyklas procedūrų, manytina, kad iki šio įstatymo įsigaliojimo turėtų būti peržiūrėti ir pakeisti atitinkami įstatymo įgyvendinamieji teisės aktai. Atitinkamai projekto 2 straipsnis turi būti papildytas 2 dalimi, kuri turėtų įsigalioti iš karto po įstatymo paskelbimo, su įpareigojimu iki 2022 m. rugpjūčio 31 d. parengti įstatymo įgyvendinamuosius teisės aktus. Taip pat turėtų būti tikslintinas ir projekto 2 straipsnio pavadinimas.
7. Projekto 1 straipsnio lyginamajame variante turi būti sunumeruota keičiamo įstatymo 37 straipsnio 1 dalis. 
8. [bookmark: part_5c4095c17ba84b6d8b7fa0481a2f9632]Atsižvelgiant į tai, kad Švietimo, mokslo ir sporto ministerija formuoja profesinio mokymo politiką, organizuoja, koordinuoja ir kontroliuoja jos įgyvendinimą, o projektu siekiama gana esminių profesinio mokymo reglamentavimo pakeitimų, susijusių su kvalifikacijų įgijimu valstybės biudžeto lėšomis, dėl projekto siūlome gauti ir Vyriausybės išvadą.



Departamento direktorius                                                         			Andrius Kabišaitis



J. Jarmakovič, tel. (8 5) 239 6055, el. p. jelena.jarmakovic@lrs.lt
E. Mušinskis, tel. (8 5) 239 6356, el. p. edvinas.musinkis@lrs.lt
image1.png




